
KYA FARMABARDAAR BIWI KA SABAO AAMOZ WAOIYA 
SAHIH HAI? 


Ek waqiya bayaan kiya jaata hai ke ahd e Rasool $ mein ek aurat ko uske 
shauhar ne ghar se bahar nikalne se mana kiya tha. Jab uska baap bimaar 
huwa toh usne Rasoolullah ZS se baap ki iyadat ke liye poocha toh Aap $ 
ne shauhar ki ita'at ka hukm diya aur jab baap ki wafat ho gayi toh uske 
janaze mein shirkat karni chaahi toh bhi shauhar ki ita'at ka hukm diya aur 
Aap ZS ne yeh farmaya ki shauhar ki ita'at ki wajah se allah ne tumhare 
baap ko m'uaf kar diya hai. 

Yeh waqiya social media mein kaafi share kiya jaa raha hai. Logon ko 
aagah karne ke maqsad se is waqiye ki haqeeqat bayaan ki jaa rahi hai. 


Is waqiya ka matan “Musnad Abd bin Humaid” mein is tarah mazkoor hai: 

Tarjumah: Ek aurat ki ek mard se shaadi huwi thi, us aurat ka baap bimaar 
pad gaya toh woh Nabi $ ki khidmat mein hazir huwi aur sawaal kiya ke 
mera baap bimaar hai aur mera shauhar iyadat karne se mana karta hai 
toh Nabi $ ne farmaya ki shauhar ki ita'at karo chunanchey uska baap 
mar gaya toh usne shauhar se baap ke janaze ki namaz padhne ki ijazat 
talab ki (toh usne mana kar diya) usne shauhar ki farmabardaari ki aur 
baap ki janaze ki namaz nahi padhi. Nabi ££ ne us aurat se farmaya ke 
shauhar ki farmabardaari ki wajah se Allah ne tumhare baap ko bakhsh 
diya hai. 

Yeh hadees thode alfaz ke ikhtilaaf ke saath "Musnad Abd bin Humaid, 
Hadees No.1369” ke tehet hai. 

Yeh waqiya bohot saari kitabon mein maujood hai masalan "Abul Qasim 
Asbahani” ki "At-Targeeb wat Tarheeb (2/249 Hadees No.1522)” 

mein, "Abu Ahmad bin Adi” ki “Al-Kaamil fi Zu'aafa-ir-Rijaal 

(7/2611)” mein, "Abu Muhammad bin Hazm” ki “Al Muhalla 

(10/332)” mein, “Al Hakeem At Tirmizi” ki “Nawadir ul usool (1/557-558 
Hadees No.793 & 794)" mein, "Ibn e Hajar” ki "Al Matalib ul Aaliyah (2/197 
Hadees No.1682)" mein, "Booseeri” ki “Ithaaf ul Khiyarah wal Maharah 
(4/535 Hadees No.4322 & 4323)" mein aur “Jalaluddin Suyooti” ki “Al Durr 
ul Mansoor Fit-Tafseer wal Masoor” mein wagaira wagaira. 


In saari jagahon pe yeh Hadees jis sanad se marwi hai woh sanad hai: 
“Yusuf bin Atiyyah an Saabit Al-Bunani an Anas bin Malik raziallahu anho” 


Is sanad mein “Yusuf bin Atiyyah” bohot hi zaeef raawi hai. Kayi 
muhaddiseen ne usey "zaeef” aur kayi ne “Matrook ul Hadees” qarar diya 
hai. 

Yahi Hadees “Tabarani” ki “Al Mo'jam ul Awsat (8/315 Hadees 

No.7644)" mein ek doosre tareeg se bhi marwi hai, woh tareeq is tarah hai: 

Imam Tabarani Rahimahullah ne bhi yeh ishara kar diya hai ke “Zaafir bin 
Sulaiman” se sirf "Ismah bin Mutawakkil” ne rivayat kiya hai. 

Is hadees ko "Haithami Rahimahullah” ne bhi "Mama uz Zawaid” mein 
naqal kiya aur kaha hai ke “Ismah bin Mutawakkil” zaeef hai. 

(Majma' uz Zawaid: 4/316) 


Shaikh Albani Rahimahullah ne bhi "Irwa ul Ghaleel (7/76-77)" mein zaeef 
qarar diya hai. 

Is tarah se hum ne jaan liya ke yeh qissa do sanadon se marwi hai dono 
mein zaeef raawi hone ke sabab yeh zaeef hai isliye is qissey ko bayaan 
karke daleel nahi pakdi jaayegi. 

Qissa kehne waale muqarrireen is qism ke qisse lekar bade dard bhare 
andaz mein bayaan karte hain unhein is qism ke waqiya ki haisiyat ka ilm 
hi nahi hota aur awaam samajhti hai ke falaan muqarrir bada dard bhara 
bayan karta hai. Humein dard bhara bayaan, anokhey qisse aur nadir 
wagiyat par nahi jaana chahiye jis baat ki pukhta daleel ho usey hi sunna 
aur bayaan karna chahiye. 

